ઇ. ઝાલાનુ મગજ એસેલવર્લ્ડના ટોરા ટોરા જેમ ઘુમરાવા લઈ રહ્યું હતું. ગુલાલને બ્લેકમેઈલ કરનાર સાયબર ક્રમિનલનું પગેરું એમને છેક જયદેવસિંહના ગામમાં મળી આવ્યું હતું. એમની પાસે ક્રિમિનલની જે તસવીરો હતી અદ્લ એવી જ વ્યક્તિની તસવીર રામપુર ગામના સરપંચ માનસિંહ જાડેજાના ઘરમાં લટકી રહી હતી. જાણે અચાનક ગોદડા વગરનો ખાટલો ખૂંચવા લાગ્યો હોય એમ ઈ. ઝાલા એ તસવીર જોઈને ઊભા થઈ ગયા હતા. એમનું હાર્ટ ટ્રેનના એન્જીન જેમ ધમધમાટ કરી રહ્યું હતું. એમણે બેગમાંથી ક્રિમિનલની તસવીર કાઢી અને દીવાલ પર લટકતી તસવીરની સાવ નજીક ગયા. તસવીર સાથે તસવીર મિલાવી એ તરત જ બોલી ઊઠ્યા, ‘યેસ, આ જ છે, આજ છે માસ્ટર માઇન્ડ સાયબર ક્રિમિનિલ !’ એમનાથી સહેજ જોરથી બોલાઈ ગયું. એમનું વાક્ય સાંભળીને કોન્સ્ટેબલ રાઠોડ ખડા થઈ ગયા અને પાણીનો લોટો ભરીને આવેલી છોકરી પણ ખોડાઈ ગઈ. એને માસ્ટર માઈન્ડ ક્રિમિનલનો અર્થ ખબર નહોતી પણ ઇન્સ્પેક્ટર સાહેબ આમ હાંફતા શ્વાસે એના ઘરની તસવીરોને તાકી રહ્યા હતા એનું આશ્ર્ચર્ય હતું.